Avainsanat

Tiivistelmä



Avainsanat

1. Henkilöstö — Muuhun henkilöstöön sovellettavat palvelussuhteen ehdot — Oikeudellinen luonne — Asetus — Jäsenvaltioiden velvollisuudet — Yhteisön työttömyyskorvausjärjestelmän täydentävyyden huomioon ottaminen — Entinen väliaikainen toimihenkilö, joka voi saada yhteisön maksamia työttömyyskorvauksia — Päällekkäisyyden estävän kansallisen säännöksen soveltaminen — (EY 249 artiklan toinen kohta; muuhun henkilöstöön sovellettavien palvelussuhteen ehtojen 28 a artiklan 1 kohdan toinen alakohta; neuvoston asetus N:o 259/68)

2. Henkilöiden vapaa liikkuvuus — Työntekijät — Yhdenvertainen kohtelu — Jäsenvaltiosta toiseen kansallisten sosiaaliturvaa koskevien lainsäädäntöjen välisistä eroista aiheutuvat eroavaisuudet — Hyväksyttävyys — Edellytykset — Post doc -harjoittelijana toimiva henkilö — Henkilö, jota pidetään opiskelijana, joka on opintotukea saava harjoittelija ja joka ei voi päästä kansallisen työttömyysvakuutusjärjestelmän piiriin — Hyväksyttävyys — (EY 39 artiklan 2 kohta; neuvoston asetuksen N:o 1612/68 7 artiklan 4 kohta)

Tiivistelmä

1. EY 249 artiklan toisen kohdan nojalla Euroopan yhteisöjen muuhun henkilöstöön sovellettavat palvelussuhteen ehdot, jotka on annettu asetuksella N:o 259/68, pätevät yleisesti ja ovat kaikilta osiltaan velvoittavia, ja niitä sovelletaan sellaisinaan kaikissa jäsenvaltioissa. Tästä seuraa, että ne ─ yhteisön hallinnon sisäiseen järjestykseen kohdistuvien vaikutusten lisäksi ─ velvoittavat myös jäsenvaltioita siltä osin kuin jäsenvaltioiden myötävaikutus on tarpeen niiden täytäntöönpanoa varten.

Muuhun henkilöstöön sovellettavien palvelussuhteen ehtojen 28 a artiklan 1 kohdan toisen alakohdan mukaan silloin kun entinen väliaikainen toimihenkilö voi saada työttömyyskorvausta kansallisen järjestelmän mukaan, yhteisön järjestelmän mukaan maksetusta määrästä vähennetään kyseinen lisä. Tässä säännöksessä vahvistetaan siten yhteisön työttömyyskorvausjärjestelmän täydentävyys jäsenvaltioiden järjestelmiin nähden. Näin ollen tätä täydentävyyttä ei voida jättää ottamatta huomioon sovellettaessa kansallista työttömyyskorvausjärjestelmää ja erityisesti viimeksi mainitun järjestelmän mukaista päällekkäisyyden estävää säännöstä entiseen väliaikaiseen toimihenkilöön, joka asuu mainitussa jäsenvaltiossa ja joka voi saada muuhun henkilöstöön sovellettavien palvelussuhteen ehtojen nojalla maksettua työttömyyskorvausta.

ks. 32─35 kohta ja tuomiolauselman 1 kohta

2. Yhteisön oikeus ei vaikuta jäsenvaltioiden toimivaltaan säätää sosiaaliturvajärjestelmistään. Silloin kun alaa ei ole yhteisön säännöksillä yhdenmukaistettu, kunkin jäsenvaltion lainsäädännössä voidaan nimittäin vapaasti vahvistaa edellytykset oikeudelle tai velvollisuudelle liittyä johonkin sosiaaliturvajärjestelmään ja edellytykset, joiden täyttyessä oikeus etuuksiin syntyy. Jäsenvaltioiden on kuitenkin tätä toimivaltaa käyttäessään noudatettava yhteisön oikeutta.

Tältä osin EY 39 artiklan 2 kohtaan ja työntekijöiden vapaasta liikkuvuudesta yhteisön alueella annetun asetuksen N:o 1612/68 7 artiklaan kirjattu syrjintäkiellon periaate, jolla kielletään jäsenvaltioita perustamissopimuksen toimivaltaan kuuluvilla aloilla soveltamasta kansallista lainsäädäntöä eri tavalla asianomaisten henkilöiden kansallisuuden perusteella, ei koske niitä mahdollisia kohtelun eroavaisuuksia, jotka voivat jäsenvaltiosta toiseen aiheutua kansallisten lainsäädäntöjen välisistä eroista, mikäli nämä erot vaikuttavat kyseisten lainsäädäntöjen soveltamisalaan kuuluviin henkilöihin samalla tavoin objektiivisten perusteiden mukaisesti ja heidän kansalaisuudestaan riippumatta.

Näin ollen erityisesti asetuksen N:o 1612/68 7 artiklan 4 kohdassa esitetyn syrjintäkiellon periaatteen vastaista ei ole se, että henkilöä, joka toimii post doc -harjoittelijan tehtävässä, kuten sellaisessa, joka suoritetaan nuorten työntekijöiden ammatillisen pätevyyden lisäämiseen tähtäävän sopimuksen nojalla, josta ei makseta palkkaa vaan matka- ja elinkustannukset kattava kuukausittainen rahamäärä ja jonka perusteella maksettavista sosiaaliturvamaksuista ja veroista hänen on vastattava, pidetään jäsenvaltiossa opiskelijana, joka on opintotukea saava harjoittelija ja joka ei voi päästä kansallisen työttömyysvakuutusjärjestelmän piiriin, vaikka toisissa jäsenvaltioissa samanlaisissa tehtävissä olevan henkilön katsotaan harjoittavan sellaista ammattitoimintaa, joka voi kuulua työttömyysvakuutusjärjestelmän piiriin.

ks. 37, 38 ja 40 kohta sekä tuomiolauselman 2 kohta